বিষ্টুকে এ পাড়ার সবাই ধান্দাবাজ বলেই জানে। কাজকাম বলতে ধান্দাবাজি। বিশেষ কোনো রাজনৈতিক দল সে করে না, সে বিদ্যেবুদ্ধিও নেই। অবশ্য আজকাল তার আর তেমন দরকারও হয় না। কিন্তু যারাই ক্ষমতায় থাকে সে তাদের আশপাশ দিয়ে ঘুর ঘুর করে। নেতাদের চামচাগিরি করে, তাদের ফুটফরমাশ খেটে টু পাইস কামিয়ে নেওয়াই তার কাজ। তবে ইলেকশনের সময় তার ব্যস্ততা অনেক বেড়ে যায়। কার পাল্লা ভারী আগেভাগে তা আঁচ করে তার পিছন পিছন ঘুরে বেড়ায় আর জেলেপাড়ার সব ভোট পাইয়ে দেওয়ার আশ্বাস দিয়ে ভোটের আগে যা পারে হাতিয়ে নেয়। সবসময় তার অনুমান মিলে যায় এমন নয়, তবে না মিললেও ক্ষতি নেই, সে দ্রুতই বিজয়ী প্রার্থীর ঝাঁকের সাথে মিশে যায়। গতবার নির্বাচনে সে যে প্রার্থীকে সাথে নিয়ে ভোট চাইতে এসেছিল সে খুড়োকে সামনে রেখে সমবেত জেলেদের উদ্দেশে বলেছিল, ‘গ্রামের রাস্তা পাকা হবে, বড় রাস্তা থেকে গ্রামে ঢুকতে যে খাল তার ওপর ব্রিজ হবে, গ্রামে বিজলি বাতি আসবে, এই জেলেপল্লীর প্রতিটি খড়ের ঘর টিনের ঘর হবে, নদীতে মাছ ধরতে গেলে যে চাঁদা দিতে হয় তা বন্দ করা হবে; আমরা উন্নয়নে বিশ্বাস করি, আর এ-ও জানি সাধারণ মানুষের উন্নতি না হলে দেশের সামগ্রিক উন্নতি হবে না।’ কড়া মাড় দেয়া পাঞ্জাবির হাতা গোটানো নেতার কথা বলার সময় গলার রগ ফুলে ফুলে উঠছিল, চোখদুটো ক্রোধে-উত্তেজনায় যেন ঠিকরে বেরিয়ে আসবে মনে হচ্ছিল, আর কথা বলার সময় থেকে থেকে তার মুখ দিয়ে পিচকারির মতো থুথু ছুটছিল।